अपनी विचारधारा मनवाने हेतु लेखक–लेखक पर पत्रिका का प्रकाशन आरंभ होता है। फिर जो मन में आता है, उसे लघुकथा के नाम पर प्रकाशित कर देता है। परिणाम यह होता है कि अनावश्यक विवाद की स्थितियाँ उत्पन्न हो जाती हैं जिससे व्यक्तिगत स्तर पर भी मनमुटाव हो जाता है। इससे भी सृजन–कार्य बाधित हो जाता है और ‘खेमे’ बनते हैं और बने हैं। यही कारण है, वर्तमान में लघुकथा के खाते में लघुकथा का उतना विपुल भंडार नहीं है ,जितना कि अब तक हो जाना था। यदि ऐसा होता तो समीक्षक स्वयं इस ओर आकर्षित होते। इसके अतिरिक्त इच्छुक समीक्षक लघुकथा –लेखकों के परस्पर विरोधी वक्तव्यों को सुन–सुनकर आतंकित हो उठते हैं ओर वे इस विवादास्पद कथा–प्रकार की ओर हाथ बढ़ाने से भी डरते हैं। यदि दुस्साहसी समीक्षक लघुकथा हेतु कुछ कार्य करना भी चाहते हैं तो या उन्हें अस्वीकार कर देते हैं। यह कार्य अधिकतर वे सम्पादक करते हैं जो ‘ लघुकथा –बाहुल्य’ पत्र–पत्रिकाओं का सम्पादन करते हैं। लेखक न तो इनका विरोध करते हैं और न ही स्पष्ट रूप से मुखर होते हैं।